L’atenció a les persones i la reactivació econòmica marquen els pressupostos del 2014
Channel: Fundació Ciutat de Viladecans
Date: 2015-07-21

El darrer plenari de l’any ha aprovat els pressupostos de Viladecans per al 2014. Els comptes municipals per a l’any que ve se situen en gairebé 66 milions d’euros, un 9,3% més que el 2013.

El manteniment i la millora de la ciutat suposa la major part de la despesa, un 42% del total. L’esforç inversor fa que augmenti gairebé un 22% respecte l’exercici anterior. La finalització de la reforma de la Plaça Constitució, l’urbanització de Ca n’Alemany i el Passeig de Ponent o la reforma dels carrers del Barri Antic són algunes de les actuacions destacades.

L’atenció social i el foment de l’ocupació creixen més d’un 10% degut al pla de xoc contra l’atur -s’hi dedicaran 300.000 euros-, l’increment d’un 33% de les ajudes per a famílies sense recursos, i l’augment de l’import destinat a atenció domiciliària. En total, un 8,8% del pressupost.

Per la seva banda, la millora de la qualitat de vida, que inclou educació, esport, cultura, salut, consum i joventut, s’incrementa gairebé un 5% fins assolir el 15,2% del global. Destaca l’augment del 45% a les beques menjador o l’increment dels recursos per a Escoles Bressol.

Completen les despeses la promoció de l’activitat econòmica, amb un 4,7% -un 46% més que en 2013-, l’administració municipal, amb un 22,1% -estalviant un 2% respecte l’any anterior- i la reducció del deute, a la que s’hi dedicarà un 6,6%.

Pel què fa als ingressos, augmenten un 9,3% tot i la congelació de taxes, sobretot per l’activitat inversora a la ciutat. El pressupost detallat es pot consultar a la web municipal viladecans.cat.